《和毋仲山雨后 其一》
宋代·苏过

柴门似郊居，烟草碧萋茜。君能慰幽独，数面情已眷。

山雨洗茅屋，耳目清如浣。凭君发妙语，笔有书万卷。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。